Иван Вазов
Като пчели…

chitanka.info

Като пчели, когато се роят,

изфръкнали из кошура си тесни,

така и мойте тъговити песни

на облак из сърцето ми летят;

като поток, отприщен от яруга

висока, мойта скръб лудей —

по-скоро, в миг, да се излей —

бухти, една вълна залива друга.

И леко мойте стихове текат,

и всяка песен е едно мъченье

изляно, едно сладко облекченье

за раните, в душа ми що горят.

Благодаря ти, творче, в тоз час тежки,

че дал ми си за песните дарът:

и песните, като сълзите жежки,

скръбта услаждат, мъките церйът.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.